dh-unibe/image-text_koenigsfelden-charters-post-1500 huggingface dataset:
Ich, Johans Fridrich, bi den zitten schultheis ze Waltzhuͦt, tuͦn kunt menglichm̄ mit disem brief, das ich uf dem tag, als diser brief
geben ist, ze Waltzhuͦt in der statt an offner, frigen strauss offenlich ze gericht sass, an statt und innamen des durlùchten, hochgebornen fùrsten hertzog Lùtpoltz von Oͤsterr₎, mins gnedigen heren. und kam da fùr mich in offenn und verbannen
gericht Hans Meigenberg, burger ze Brugg, und zogt einen brief, der wist und seit, wie dz Uͦlrich Zeltner, burgˀ ze
Aroͧw, Uͦlrichen Gernaͧsz, ze disen zitten der frown̄ von Kùngsvelt schaffner ze Waltzhuͦt, und Verenen, sin elichn̄ wirtinen,
ze eim teil und den vorgen̄̄ Hansen Meigenberg, Katherinen, sin elichen husfrown̄, und Verenan, ir swestˀ, zem andˀn
teil, mit einander bericht und von einanden entscheidn̄ hant umb alle die stoͤsz, misshellūg un̄ ansprauche, so sy von
Adelheiten Schererin und Claus, irs suns, von Mellign̄, guͦtz und erbs wegn̄ mit einander ye gehept habn̄. und uf den
selben brief clegt dˀ vorgen̄ Hans Meyenberg mit sinem fùrsprechen zuͦ dem egen̄̄ Uͦlrichen Gernaͧsz, wie er im dabi etwas schuldig war und im ouch etliche stuk in dem brief noch nit vollefuͤrt hett. nach dem und den̄ dˀ vorgen̄
Uͦlrich Zeltner zwischen inen ussgesprochen hett und ouch dˀ vorgedacht sin spruchbrief wiste, und batt dar umb
gerichtz zuͦ. im da wider antwurt den vorgen̄ Uͦlrich Gernaͧsz mit sinem fùrsprechen und sprach, er wer im
nichtz ùberal schuldig und hette im ouch alle die stuk vollefuͤrt, so der vorgedacht sin spruchbrief wiste und seite,
wan er dez selbn̄ vorgedacht₎ spruchbriefs ouch einen gelichen hett. und nach clag und ansprauch des vorgen̄ Hans₎
Meigenbergs, und nach antwurt und widerred des egen̄ Uͦlrich Gernaͧsz, do ward nach minen frag erteilt mit
besamnoter uͤrteil uf den eid, dz der obgen̄ Hans Meigenberg den vorgenant₎ Uͦlrichn̄ Gernausz₎ fùrbasser wisen
und erzuͦgen soͤlt als recht wer, ald dz er aber sin recht dafùr nemen soͤlt, dz er im nichtz schuldig wer und im ouch
alle stuk, so der voregdacht spruchbrief wiset, vollefuͤrt hett. do kam er sin hin ze sinem rechtn̄, dz selb recht wolt
im ouch do ze stund dˀ egen̄ Uͦlr₎ Gernaͧsz vor gericht mit sin eid getaͧn haben, wan dz in der vorgen̄ Hans Meigenberg des eides erliess. und also ward dar nach fùrbass erteilt nach miner frag uf den eid, mit einhelliger, umbesamnoter uͦrteil, dz der vorgen̄ Uͦlrich Gernaͧss von dem egen̄ Hansen Meigenberg umb all clag und ansprachn̄,
so er von des vorgedacht₎ spruchbriefs wegen zuͦ im gehept hett odˀ gehaben moͤcht, billich, ledig und entbrostn̄
waͤr und sin soͤlt nu und hie nach. und dez ze uͦrkùnd so han ich, obgēnter Johans Fridrich, schulth̄ ze Waltzhuͦt,
min insigel von des gerichtes wegn̄ und durch bett willen des egen̄̄ Uͦlr₎ Gernaͧsz, als mir dz uͦrteil un̄ recht
gebn̄ hant, offenlich gehenkt an disen brief, der mit uͦrteil gebn̄ ward, do man zalt von gots gepûrt viertzehenhūdtˀ
und vier jar, an dem einliften tag des monatz aberellen.
des Gernass brieff dass Hans
Meyenberg ein zuͦspruch
an in hat
ist unùtz ✳
Königsf. 460 .
Staatsarchiv
AARGAU
K ✳ T ✳ 96 ✳
1404 .
xxix